Diari Oficial de la Generalitat Valenciana


Sumari del DOGV 7449, del 23-01-2015 (2015/409)

RESOLUCIÓ de 15 de gener de 2015, la Direcció General d'Innovació, Ordenació i Política Lingüística, per la qual es convoca el procediment de sol·licitud de participació en el procés de selecció dels centres públics i privats concertats que seran proposats al Ministeri d'Educació, Cultura i Esport per a l'assignació d'auxiliars de conversa en llengües estrangeres per al curs 2015-2016.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7449

Data del DOGV
:   23-01-2015

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2015/409


Data del document
:   15-01-2015

Organisme emissor
:   Conselleria d'Educació, Cultura i Esport

Tipus de document
:   Resolució

Anàlisi jurídica

 Descriptors 

:   * Conselleria d'Educació, Cultura i Esport
    * Conselleria d'Educació, Cultura i Esport
    * centre d'ensenyament

RESOLUCIÓ de 15 de gener de 2015, la Direcció General d'Innovació, Ordenació i Política Lingüística, per la qual es convoca el procediment de sol·licitud de participació en el procés de selecció dels centres públics i privats concertats que seran proposats al Ministeri d'Educació, Cultura i Esport per a l'assignació d'auxiliars de conversa en llengües estrangeres per al curs 2015-2016. [2015/409]  
La Llei Orgànica 2/2006, de 3 de maig, d'Educació, modificada per la Llei Orgànica 8/2013, de 9 de desembre, per a la millora de la qualitat educativa, indica en l'article 2 que un dels fins del sistema educatiu espanyol és la capacitació per a la comunicació en la llengua oficial i cooficial, si n'hi ha, i en una o més llengües estrangeres. En este sentit, els decrets del Consell pels quals s'establixen els currículums de l'Educació Primària (Decret 108/2014, de 4 de juliol), l'Educació Secundària Obligatòria (Decret 112/2007, de 20 de juliol) i el Batxillerat (Decret 102/2008, d'11 de juliol), inclouen com a objectiu l'adquisició de la competència comunicativa en una o més llengües estrangeres.  
  
A la Comunitat Valenciana, una de les prioritats del nostre sistema educatiu és donar resposta a una creixent demanda social de formació en llengües i en competències de comunicació.  
El Decret 127/2012, de 3 d'agost, del Consell, va regular el plurilingüisme en l'ensenyança no universitària a la Comunitat Valenciana. Este decret, seguint les directrius i recomanacions del Consell d'Europa i la Comissió Europea, aspira a millorar la competència lingüística, tant en llengües estrangeres com en valencià i castellà.  
Així mateix, l'Orde 19/2011, de 5 d'abril, de la Conselleria d'Educació, va establir la Xarxa de Centres Docents Plurilingües a la Comunitat Valenciana amb l'objectiu de reconéixer públicament la dedicació i l'esforç del professorat i dels centres escolars de la nostra Comunitat pel plurilingüisme i, al mateix temps, dissenyar actuacions que milloren la competència lingüística de l'alumnat en llengües estrangeres.  
  
Els objectius del Programa d'Auxiliars de Conversa són afavorir de manera eficaç el plurilingüisme i elevar efectivament el nivell de comprensió i expressió oral en llengües estrangeres en el sistema educatiu. La societat actual reclama actuacions que afavorisquen el domini de diferents llengües, en consonància amb els països del seu entorn i en un context internacional globalitzat en els àmbits educatiu, econòmic i social. En el sistema educatiu valencià, amb una llarga tradició bilingüe, la presència de més llengües curriculars i vehiculars potencia l'adquisició de llengües addicionals i el rendiment acadèmic de l'alumnat.  
  
Per tot això i en virtut de les competències assignades pel Decret 140/2014, de 5 de setembre, del Consell, pel qual s'aprova el Reglament Orgànic i Funcional de la Conselleria d'Educació, Cultura i Esport, esta Direcció General d'Innovació, Ordenació i Política Lingüística resol:  
  
  
U. Objecte i àmbit d'aplicació  
La present resolució té com a objecte convocar els centres docents públics i privats concertats de nivells no universitaris de la Comunitat Valenciana que complisquen els requisits de participació perquè sol·liciten auxiliars de conversa en llengua estrangera per al curs 2015-2016. Per mitjà d'esta convocatòria se seleccionaran els centres educatius que es proposaran al Ministeri d'Educació, Ciència i Esport perquè se'ls assignen auxiliars de conversa que ajuden a millorar les competències lingüístiques de l'alumnat en les llengües estrangeres del currículum (anglés, francés, alemany i italià).  
  
Dos. Destinataris i requisits de participació  
1. Són destinataris d'esta convocatòria els centres públics i privats concertats pertanyents a la Xarxa de Centres Plurilingües en el curs 2014-2015 en els quals s'impartix la llengua curricular per a la qual sol·liciten auxiliar de conversa. L'etapa educativa per la qual el centre pertany a la Xarxa ha de coincidir amb l'etapa per a la qual el centre sol·licita l'auxiliar.  
2. En el cas dels auxiliars de conversa de llengua anglesa, els centres als quals se'ls n'ha assignat un en els cursos 2011-2012, 2012-2013, 2013-2014 i 2014-2015 no podran tornar a sol·licitar un auxiliar de la mencionada llengua a excepció dels centres que es troben en un dels casos següents:  
a) Centres autoritzats per a aplicar un programa experimental plurilingüe d'acord amb l'Orde de 19 de maig de 2009 (DOCV 12.06.2009).  
  
b) Centres als quals el Ministeri d'Educació ha assignat un auxiliar de conversa per al curs 2014-2015, però que, per raons administratives o sobrevingudes alienes al centre educatiu, bé no s'ha incorporat durant el dit curs, o bé ha renunciat formalment a la plaça d'auxiliar de conversa abans de gener de 2015.  
  
Tres. Característiques del programa  
1. El període de duració de l'estada de l'auxiliar de conversa és el comprés entre l'1 d'octubre de 2015 i el 31 de maig de 2016. En situacions excepcionals i per causes justificades, l'auxiliar es podrà incorporar en data posterior a l'1 d'octubre de 2015.  
2. L'auxiliar de conversa romandrà en el centre durant un màxim de 12 hores setmanals, de les quals almenys 9 han de ser d'atenció directa als alumnes juntament amb el docent del grup corresponent i almenys 1 ha de ser de coordinació amb el tutor o amb el professorat que vehicula la seua àrea, matèria o mòdul en la LE i amb el qual ha de col·laborar. El centre ha de distribuir les 12 hores setmanals en 4 dies consecutius, excepte en casos justificats.  
3. S'ha de prioritzar la presència de l'auxiliar en les àrees, matèries o mòduls que es vehiculen en la llengua estrangera.  
4. En els centres de Primària, l'auxiliar ha d'exercir les seues funcions, principalment, amb els grups de cursos superiors. En casos excepcionals, pot atendre els grups de cursos inferiors.  
5. L'auxiliar ha d'assistir al centre durant el calendari lectiu fixat, tenint en compte els dies festius específics de la Comunitat Valenciana i els de la localitat en què s'ubique el centre.  
6. L'auxiliar de conversa és, a tots els efectes, una persona realitzant una activitat de formació inicial docent al centre educatiu, i no es considera personal docent, ni té cap relació contractual o laboral. L'auxiliar ha de compartir les hores lectives amb el professorat del centre a què ha sigut assignat. En cap circumstància l'auxiliar pot romandre sol amb els alumnes ni assumir responsabilitats que corresponen al docent.  
  
  
Quatre. Funcions de l'auxiliar de conversa  
1. A l'auxiliar, per estar assignat per una llengua estrangera determinada, no se li poden assignar tasques d'una altra llengua.  
2. Les funcions específiques de l'auxiliar han d'estar fonamentalment encaminades a reforçar la interacció oral de l'alumnat. Ha d'exercir, entre altres, les funcions següents:  
a) Col·laborar i coordinar-se prioritàriament amb el professorat que vehicula una àrea, matèria o mòdul en la llengua estrangera de l'auxiliar i integrar les seues actuacions en el desenrotllament de la programació didàctica.  
b) Col·laborar i coordinar-se amb el professorat de llengua estrangera i realitzar activitats que faciliten la comunicació i interacció amb l'alumnat.  
c) Col·laborar amb el professorat, especialment amb el d'àrees, matèries o mòduls no lingüístics, en l'elaboració o adaptació de materials didàctics en la llengua estrangera.  
d) Desenrotllar activitats que fomenten la motivació i l'interés de l'alumnat per la llengua i cultura del seu país d'origen.  
e) Fomentar la creació d'un ambient plurilingüe i intercultural en el centre.  
f) Realitzar altres tasques relacionades amb l'aprenentatge de la llengua estrangera d'acord amb el que s'establisca en la Guia per a auxiliars de conversa estrangers a Espanya del Ministeri d'Educació, Cultura i Esport.  
  
Cinc. Sol·licituds, forma, lloc i termini de presentació  
1. Els centres interessats a participar en la present convocatòria han d'omplir electrònicament el formulari de sol·licitud disponible en la pàgina web ?http://cefire.edu.gva.es/sfp/index.php'seccion=convocatoria&id=188- i adjuntar en la plataforma la documentació justificativa corresponent als criteris de selecció que s'establixen en l'apartat 7, si és el cas.  
Una vegada omplit, el formulari electrònic de sol·licitud ha d'imprimir-se, ser segellat i firmat pel director del centre públic o pel titular del centre privat concertat. Esta sol·licitud s'ha d'omplir segons el model que figura en l'annex I i presentar-se junt amb la resta de la documentació en format paper, preferentment en el Registre General de la Conselleria d'Educació, Cultura i Esport (av. Campanar, 32, 46859 València), sense perjuí del que preveu l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
  
En el cas que s'opte per una oficina de Correus, la sol·licitud s'ha de presentar en sobre obert perquè l'annex I siga datat i segellat pel funcionari de correus abans de ser enviat. Si no es procedix d'esta manera, la sol·licitud es considerarà presentada en la data d'entrada en el registre de la Conselleria d'Educació, Cultura i Esport.  
2. Les sol·licituds junt amb la documentació necessària s'han de dirigir al Servici d'Ensenyament en Llengües (Direcció General d'Innovació, Ordenació i Política Lingüística, av. Campanar, 32, 46475 València).  
3. L'ompliment telemàtic del formulari de sol·licitud, en cap cas suposa l'eliminació del tràmit de presentació, en forma i termini, de la sol·licitud impresa davant de l'organisme competent. Així mateix, l'omissió del tràmit telemàtic o la no inclusió dels annexos o dels documents justificatius en la plataforma també seran motius d'exclusió.  
  
4. El termini de presentació de les sol·licituds serà de 10 dies naturals a comptar de l'endemà de la publicació d'esta resolució en el Diari Oficial de la Comunitat Valenciana.  
5. Una vegada s'haja presentat la sol·licitud en el registre o en una oficina de Correus, cal adjuntar en el formulari electrònic de sol·licitud la còpia de l'annex I segellat en el qual aparega clarament el registre d'entrada o la data i segell de l'oficina de correus que demostre que la sol·licitud ha sigut presentada en forma i termini.  
6. Aquells centres que desitgen sol·licitar auxiliar de conversa per a més d'una llengua estrangera han de presentar tantes sol·licituds, acompanyades de la documentació necessària, com auxiliars de conversa se sol·liciten.  
  
Sis. Documentació  
1. Junt amb el formulari de sol·licitud imprés, segellat i firmat per la direcció o titular del centre educatiu i l'annex I referit en l'apartat 5.1, els centres hauran de presentar la documentació següent que, prèviament, s'ha d'haver adjuntat (escanejada, en format pdf) a la sol·licitud a través del formulari electrònic el compromís de participació en el programa (annex II) i la documentació justificativa corresponent als criteris de selecció que s'establixen en l'apartat 7, si s'escau.  
  
Els centres autoritzats per a aplicar un programa experimental plurilingüe d'acord amb l'Orde de 19 de maig de 2009 (DOCV 12.06.2009); els centres als quals el Ministeri d'Educació, Cultura i Esport ha assignat un auxiliar de conversa però que per raons administratives o sobrevingudes alienes al centre educatiu, bé no s'ha incorporat durant el curs 2014-2015, o bé ha renunciat formalment a la plaça d'auxiliar de conversa abans de gener de 2015, només han de presentar els annexos I i II.  
  
  
Set. Criteris per a la selecció dels centres  
1. Els centres amb auxiliar de conversa de llengua anglesa adjudicat en els cursos 2011-2012 i posteriors no podran ser seleccionats per a esta mateixa llengua (vegeu l'apartat 2.2).  
2. S'establix una quota de reserva per als centres referits en l'apartat 6.2.  
3. La selecció de la resta de centres per a l'acollida d'auxiliars de conversa es realitzarà atenent els criteris següents:  
a) Per no haver comptat amb auxiliar de conversa per a la mateixa llengua estrangera (francés, alemany o italià) que se sol·licita en els últims cursos d'acord amb el barem de la taula següent, fins a 100 punts. No cal presentar documentació acreditativa.  
  
No haver comptat amb auxiliar en la llengua estrangera sol·licitada (francés, alemany o italià) Cursos Puntuació  
En els 4 últims cursos 2011-12, 2012-13, 2013-14 i 5554-99 685  
En els 3 últims cursos 2012-13, 2013-14 i 3742-53 20  
En els 2 últims cursos 2013-14 i 4575-31 09  
En el present curs 6372-49 68  
  
  
  
b) Pel nombre d'àrees, matèries o mòduls que es vehiculen en la llengua estrangera que se sol·licita, segons certificat presentat per la direcció del centre en què s'especifiquen les mencionades àrees, matèries o mòduls, el curs i grup així com el nom i especialitat dels professors i professores que els impartixen, fins a 30 punts.  
c) Per ser centre autoritzat i estar aplicant el Portfolio Europeu de les Llengües (PEL / e-PEL) durant el curs 2014-2015 segons certificat presentat per la direcció del centre en què s'especifique el nom i especialitat dels docents que l'estan aplicant, fins a 15 punts.  
  
d) Justificació de la necessitat de la presència d'un auxiliar de conversa, fins a 50 punts. Es valorarà principalment la integració de les tasques de l'auxiliar de conversa en les àrees, matèries o mòduls no lingüístics, durant els cursos 2013-2014 o 2014-2015.  
En cas d'obtindre la mateixa puntuació, es donarà prioritat als centres que no hagen acollit un auxiliar de la mateixa llengua estrangera que se sol·licita durant els cursos 2012-2013, 2013-2014 o 2014-2015.  
Es comprovarà minuciosament que la informació del formulari electrònic coincidix amb la documentació presentada en el Registre. Així mateix tota la documentació acreditativa dels mèrits al·legats pels centres serà verificada pel Servici d'Ensenyament en Llengües. La falta de coincidència o veracitat de la informació o de la documentació aportada, detectada en qualsevol fase del procediment, comportarà la desestimació de la sol·licitud, sense perjuí d'altres responsabilitats en què puga incórrer el sol·licitant en el supòsit de falsedat.  
  
Huit. Instrucció del procediment  
1. La Direcció General d'Innovació, Ordenació i Política Lingüística nomenarà una comissió de valoració presidida per la cap del Servici d'Ensenyament en Llengües, de la qual també formaran part tres vocals membres del mencionat servici, a més d'un secretari amb veu i vot. Esta comissió tindrà les atribucions següents:  
a) Sol·licitar els informes i l'assessorament que estime necessaris.  
b) Estudiar i avaluar la documentació presentada d'acord amb els criteris establits en l'apartat set.  
c) Formular la proposta de resolució que elevarà la directora general d'Innovació, Ordenació i Política Lingüística.  
2. La comissió de valoració elaborarà una llista ordenada dels centres sol·licitants segons la puntuació obtinguda.  
3. El nombre de centres seleccionats estarà en funció de la quota d'auxiliars de conversa assignats pel Ministeri d'Educació, Cultura i Esport a la Comunitat Valenciana. Així mateix, la dotació d'estos als centres proposats estarà condicionada a l'existència de candidats disponibles en la llista de reserva, per la qual cosa el fet de figurar en la llista de centres seleccionats no garantix l'acollida final d'un auxiliar.  
  
4. El procés de selecció i assignació d'auxiliars de conversa als centres seleccionats serà realitzat per la Subdirecció General de Promoció Exterior Educativa del Ministeri d'Educació, Cultura i Esport i el seguiment de la seua activitat serà competència del Servici d'Ensenyament en Llengües, amb el suport de la Inspecció Educativa.  
  
5. En el cas que un auxiliar de conversa renuncie a la seua plaça, la substitució es farà efectiva per part de la Subdirecció General de Promoció Exterior Educativa del Ministeri d'Educació, Cultura i Esport, sempre que siga possible en funció de la disponibilitat de sol·licitants en llista de reserva i de la data en què es produïx la renúncia.  
  
  
Nou. Resolució del procediment  
1. Formulada la proposta de resolució per la comissió de valoració, la Direcció General d'Innovació, Ordenació i Política Lingüística, a proposta del Servici d'Ensenyament en Llengües, dictarà la resolució provisional de concessió i s'indicarà els centres seleccionats per a ser proposats al Ministeri d'Educació, Cultura i Esport per a acollir un auxiliar de conversa en el curs 2015-2016.  
2. La resolució provisional serà comunicada als centres a la seua adreça de correu electrònic de contacte i exposada en la pàgina web del Servici d'Ensenyament en Llengües ?http://www.cece.gva.es/ocd/sedev/val/sedev.htm?.  
3. Els centres sol·licitants podran presentar al·legacions contra esta resolució provisional en el termini de 10 dies hàbils a partir de la data de la seua publicació.  
4. Transcorregut el termini de presentació d'al·legacions, la comissió de valoració les estudiarà i elevarà la proposta de resolució definitiva a la Direcció General d'Innovació, Ordenació i Política Lingüística. La resolució per la qual es resol definitivament la convocatòria de sol·licitud d'auxiliars de conversa es publicarà en el Diari Oficial de la Comunitat Valenciana.  
5. Es constituirà una llista d'espera ordenada per llengua i per puntuació amb els centres a què no s'haja proposat l'adjudicació d'auxiliar.  
  
  
Deu. Obligacions dels centres seleccionats  
La direcció dels centres proposats es compromet a complir les obligacions següents:  
a) Designar un o una docent com a persona responsable que tutele les activitats de l'auxiliar de conversa en el centre educatiu.  
  
b) Comunicar al Servici d'Ensenyament en Llengües el nom, telèfon i adreça de correu electrònic del mencionat docent, així com qualsevol modificació d'estes dades, tan ràpidament com siga possible.  
c) Assignar un horari a l'auxiliar d'acord amb el que establix l'apartat 3.2 i remetre'l al Servici d'Ensenyament en Llengües, segons el model establit, en els 20 dies naturals immediats a la seua arribada al centre.  
d) Assegurar la presència de l'auxiliar en les àrees, matèries o mòduls no lingüístics vehiculats en la llengua estrangera.  
e) Controlar l'assistència i l'horari de l'auxiliar.  
f) Comunicar per escrit al Servici d'Ensenyament en Llengües la renúncia de l'auxiliar quan es produïsca, així com les absències prolongades, qualsevol problema o incidència greu, especialment les relatives a la salut dels auxiliars de conversa.  
g) Facilitar l'assistència de l'auxiliar de conversa i del seu tutor, o un altre docent amb qui col·labore, a les reunions informatives o sessions formatives que establisca el Servici d'Ensenyament en Llengües.  
  
h) Remetre al Servici d'Ensenyament en Llengües, abans del 19 de juny de 2016, la memòria d'activitat segons el model que s'establisca.  
  
i) Entregar a l'auxiliar un certificat firmat per la direcció del centre que acredite el temps que ha romàs en el centre i les activitats que ha realitzat.  
  
Onze. Seguiment del programa  
1. El Servici d'Ensenyament en Llengües, amb el suport de la Inspecció Educativa, vetlarà perquè les actuacions dels centres educatius i dels auxiliars de conversa s'atinguen al que disposa la present resolució i perquè els projectes es desenrotllen en els termes en què van ser aprovats o autoritzats de conformitat amb la documentació presentada en la sol·licitud. Així mateix, podrà supervisar el desenrotllament del programa en els centres seleccionats, a fi de comprovar-ne el compliment i l'adequació a la finalitat de la convocatòria.  
  
2. En cas d'incompliment d'obligacions per part dels centres, oïda la seua direcció, la Direcció General d'Innovació, Ordenació i Política Lingüística considerar finalitzat el període d'acollida de l'auxiliar, després d'una resolució expressa.  
  
Dotze. Funcions del docent responsable de l'auxiliar de conversa i reconeixement  
1. La persona tutora de l'auxiliar tindrà les funcions següents:  
a) Posar-se en contacte amb l'auxiliar assignat abans de la seua arribada a la Comunitat Valenciana, per a facilitar-li informació del seu interés.  
b) Prestar-li ajuda per a la seua plena integració en el centre i el seu entorn, així com en els primers tràmits després de la seua arribada (recerca d'allotjament, tràmits administratius referents a l'obtenció o renovació del NIE ?número d'identitat de l'estranger?, empadronament, sol·licitud d'assistència mèdica, etc.) o altres que puguen resultar necessaris. El Servici d'Ensenyament en Llengües assessorarà els centres en este sentit i facilitarà documentació i recursos.  
c) Informar l'equip directiu del centre de les possibles incidències.  
  
d) Acudir a les reunions o sessions formatives que establisca el Servici d'Ensenyament en Llengües.  
e) Vetlar per la bona coordinació entre l'auxiliar i el professorat amb què col·labore.  
f) Coordinar-se, per a l'elaboració de la memòria d'activitat, amb el professorat que rep en les seues classes l'auxiliar de conversa.  
g) Entregar la memòria d'activitat a l'equip directiu perquè este, al seu torn, la puga remetre per correu electrònic al Servici d'Ensenyament en Llengües (?bui@kvj.jb?) en el termini establit en l'apartat deu d'esta resolució.  
2. Després d'avaluar la memòria d'activitat al tutor de l'auxiliar, es proposarà que s'inscriga en el Registre de Formació del Professorat l'activitat realitzada, d'acord amb els termes indicats en l'Orde 65/2012, de 26 d'octubre, que establix el model de formació permanent del professorat i el disseny, reconeixement i registre de les activitats formatives, en funció dels trimestres complets que l'auxiliar haja romàs en el centre.  
  
Tretze. Funcions del professorat que incorpore en les seues classes un auxiliar de conversa  
El professorat que incorpore en les seues classes un auxiliar de conversa tindrà les funcions següents:  
a) Planificar i organitzar el treball de l'auxiliar en la seua classe.  
b) Assistir-lo en les seues tasques.  
c) Participar en l'elaboració de l'activitat de bones pràctiques, si és el cas, i en l'elaboració de la memòria d'activitat.  
  
Catorze. Efectes  
Esta resolució tindrà efectes des de l'endemà de la seua publicació en el Diari Oficial de la Comunitat Valenciana.  
  
Contra esta resolució, que no posa fi a la via administrativa, podrà interposar-se recurs d'alçada davant del secretari autonòmic d'Educació i Formació de la Conselleria d'Educació, Cultura i Esport, en el termini d'un mes a partir de l'endemà de la seua publicació, de conformitat amb els articles 107, 114 i 115 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
  
València, 15 de gener de 2015.- La directora general d'Innovació, Ordenació i Política Lingüística: Beatriz Gascó Enríquez.